Izvor: N1

Predsednik Srbije Aleksandar Vučić izjavio je da je "mala izmena" u vezi sa načinom isplate pomoći od 100 evra punoletnim građanima uvedena zbog, kako je rekao, primedbi brojnih tajkuna u politici i van nje da ne žele tu ponižavajuću pomoć.

On je, posle sastanka sa šefom Delegacije EU u Srbiji Semom Fabricijem i ambasadorima članica Unije, rekao da će svi penzioneri i građani koji primaju socijalnu pomoć automatski dobiti iznos od 100 evra, a da će svi ostali punoletni građani morati "samo da se prijave" na automatski broj telefona.

"Moje obećanje biće ispunjeno. Svi penzioneri i oni koji primaju socijalnu pomoć dobiće pare na žiro račune, za ostale punoletne građane dovoljan je samo jedan poziv koji košta 10 ili 20 dinara na automatski telefonski broj", kazao je Vučić.

Navodeći da se neće prijaviti za tu pomoć, predsednik Srbije je pozvao one koji misle da im ta pomoć ne treba, da se takođe ne prijavljuju.